majblomst
Majblomst er en planteslægt i aspargesfamilien. Der kendes ca. 40 arter, som er udbredt i tempererede dele af den nordlige halvkugle mod syd til Mellemamerika.
Arterne, der ligner hinanden, har jordstængel og to hjerteformede blade på stænglen, der ender i en kort, tæt blomsterstand med hvide, fire- eller totallige blomster. Frugten er et bær.
I Danmark forekommer arten majblomst (Maianthemum bifolium) på morbund i løv- og nåleskov samt på heder og overdrev. Den blomstrer i maj-juni.